Det Økonomiske og Sociale Udvalgs udtalelse om »Kommissionens beretning om anvendelsen af busser og turistbusser på indtil 15 meters længde« (1999/C 101/06)

Kommissionen for De Europæiske Fællesskaber besluttede den 28. maj 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Gabriel García Alonso til ordfører. Sektionen vedtog sin udtalelse den 12. januar 1999.

Det Økonomiske og Sociale Udvalg vedtog på sin 360. plenarforsamling af 27.-28. januar 1999, mødet den 27. januar 1999, følgende udtalelse med 119 stemmer for, 2 imod og 3 hverken for eller imod.

1. Indledning

1.1. Rådets direktiv 96/53/EF () af 25. juli 1996 fastsætter de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet.

I henhold til artikel 3 i dette direktiv kan medlemsstaterne ikke afvise eller forbyde anvendelse på sit territorium:

- af køretøjer i international trafik, der er indregistreret eller taget i brug i en anden medlemsstat, på grund af vægten eller dimensionerne;

- af godstransportkøretøjer i national trafik, der er indregistreret eller taget i brug i en anden medlemsstat, på grund af dimensionerne.

I punkt 1.1 i bilag 1 til Rådets direktiv 96/53/EF fastlægges en største længde på 12 m for busser og turistbusser i international trafik. I overensstemmelse med dette direktiv kan medlemsstaterne følgelig på deres område tillade brug af busser og turistbusser med største dimensioner, der overskrider grænserne i direktiv 96/53/EF, men kun de, der opfylder direktivets bestemmelser, har fri bevægelighed i hele Den Europæiske Union.

1.2. I dag er dimensionerne for stive busser og turistbusser på over 12 m således ikke harmoniseret i den europæiske lovgivning. Tyskland, Belgien og Spanien tillader i dag busser med en længde på 15 m, mens der kræves særlig tilladelse i Østrig, Luxembourg og Nederlandene. For køretøjer over 12 m er der særlige regler i Danmark (13,7 m), Finland (14,5 m) og Sverige (14 m), mens det i Frankrig, Grækenland, Irland, Italien, Portugal og Det Forenede Kongerige er forbudt at overskride grænsen på 12 m.

1.3. I dag er der sikret fri bevægelighed i hele EU for busser på indtil 12 m, og de fleste medlemsstater tillader indregistrering og anvendelse på deres område af busser med en længde på 15 m.

Den omstændighed, at grænsen på 15 m for stive busser ikke er harmoniseret i den europæiske lovgivning, betyder imidlertid, at turistbusser på 15 m kommer ud for at blive standset på vejene, afvist ved grænseovergangene eller tolereret, hvis de er indregistreret i et andet land. Dermed vanskeliggøres eller hindres den fri bevægelighed i EU for busser på over 12 m.

Denne situation indebærer en krænkelse af den fri bevægelighed i EU og gentagne overtrædelser af EF-traktatens artikel 3, litra c), som foreskriver oprettelse af et indre marked ved fjernelse af hindringerne for den frie bevægelighed for varer, personer, tjenesteydelser og kapital mellem medlemsstaterne. Hvis man bliver ved med at standse busserne på de europæiske veje, kan det indre marked ikke blive realiseret fuldt ud.

2. Resumé af Kommissionens beretning

2.1. Kommissionen gennemgår i sin beretning () om anvendelsen af busser og turistbusser på indtil 15 meters længde problematikken omkring disse køretøjer på grundlag af oplysninger fra medlemsstaternes nationale myndigheder, fabrikanter samt bus- og turistbusvirksomheder. Generelt giver Kommissionens beretning et positivt billede af køretøjer på indtil 15 meter.

2.2. Det fastslås først, at busser og turistbusser adskiller sig fra hinanden derved, at busser anvendes på kortere ruter, mens turistbusser anvendes til længere rejser. Derefter gennemgår Kommissionen den nationale lovgivning i medlemsstaterne. Med henvisning til oplysningerne i punkt 1.2 i denne udtalelse er der sket visse ændringer siden udarbejdelsen af Kommissionens beretning. For eksempel har køretøjer på indtil 15 meter været tilladte i Spanien siden den 31. oktober 1997.

2.3. Kommissionen behandler spørgsmål vedrørende de økonomiske, tekniske, sikkerheds-, miljø-, infrastruktur- og produktionsmæssige hensyn samt andre lovgivningsbetingede hensyn i forbindelse med anvendelse af 15 meter lange busser og turistbusser:

Økonomiske hensyn

Hvad angår kapacitet, pris, brugerafgifter, konkurrencedygtighed og turistbussernes gensalgsværdi anerkender Kommissionen, at der er økonomiske fordele ved busser på over 12 meter. For persontransportens vedkommende understreger den endvidere, at visse operatørers innovative udnyttelse af den ekstra plads i køretøjer på 15 m er et positivt skridt, der vil tilskynde til en tilbagevenden til den offentlige transport.

Tekniske hensyn

Ifølge fabrikanterne opfylder personkøretøjer over 12 m kravet i direktiv 96/53/EF () om, at de skal kunne vende inden for en cirkel med ydre radius 12,50 meter og indre radius 5,0 meter for at kunne køre frit i hele EU. Hvad køretøjernes vægt angår, må køretøjer på 15 meter have tre aksler for at overholde EU's grænser for total køretøjsvægt og akseltryk. Personkøretøjers enkelte tekniske komponenter som bremsesystemer, belysning, emissionsbegrænsende udstyr osv. er omfattet af direktiv 70/156/EØF, der også gælder for de længere 15 m køretøjer.

Sikkerheds- og miljøhensyn

Der fremføres argumenter, som taler for, at 15 m køretøjer er sikrere. Kommissionen understreger for det første, at 15 m køretøjer med tre eller fire aksler har bedre vejgreb end tilsvarende toakslede køretøjer og muligvis også bedre stabilitets- og bremseegenskaber. Hvad angår miljøhensynene fremfører Kommissionen to positive argumenter: brændstofforbruget pr. passager for et 15 m køretøj er ca. 10 % lavere end for et 12 m køretøj, og det beslaglagte vejareal pr. passager i et 15 m køretøj er ca. 15 % mindre end for et 12 m køretøj, forudsat at alle pladser er besat.

Infrastrukturmæssige hensyn

Der skelnes mellem busser og turistbusser. Anvendelse af busser på 15 m vil medføre visse omkostninger for de lokale myndigheder. Kommissionen mener dog, at dette problem kan løses ved passende bestemmelser i EU's lovgivning.

For turistbussers vedkommende vil der blive brug for flere parkeringspladser, hvilket betyder ekstra omkostninger for de lokale myndigheder.

Produktionsmæssige hensyn

Skønt visse fabrikanter ikke producerer busser og turistbusser over 12 m, er de indstillet på at gøre det i fremtiden.

Andre lovgivningsbetingede hensyn

Da der ikke er ensartede nationale regler for, om skibokse og bagagepåhængsvogne skal medregnes i bussernes eller turistbussernes maksimale længde, går Kommissionen ind for at regulere og harmonisere dette aspekt på EU-plan.

2.4. Kommissionen fremlægger en vifte af forskellige valgmuligheder vedrørende lovgivningen for busser og turistbusser på 15 m. Man kan vælge at opretholde den nuværende lovgivning og fortsat lade busser og turistbusser på 12 m køre frit i EU, indtil der indføres en eller anden form for lovgivning for busser på 15 m. Hvad sidstnævnte angår, peger Kommissionen på forskellige mulige grader af lovgivning:

- Den første valgmulighed består i fastsættelse af en harmoniseret grænse på 12 m for alle stive køretøjer, samtidig med at national trafik for eksisterende køretøjer på indtil 15 m tillades i en given periode efter princippet om »hævdvunden ret«.

- Den anden valgmulighed består i fastsættelse af en harmoniseret grænse på 15 m for stive busser, dog med afvigende krav til venderadius. Det kunne kræves, at stive køretøjer på over 12 m underkastes en supplerende prøve for manøvreevne.

- Den tredje valgmulighed består i fastsættelse af en harmoniseret grænse på 15 m for stive busser uden yderligere krav. Denne grænse vil således tillade det fulde udvalg af køretøjer, herunder længder på 12,75 m, 13,5 m, 13,75 m osv., med et vilkårligt antal aksler.

- Den fjerde valgmulighed består i fastsættelse af forskellige vægtgrænser, afhængigt af antal aksler. Dette ville indebære, at den største tilladte længde af toakslede personkøretøjer begrænses til 12 m, af treakslede til 13,5 m og af firakslede til 15 m.

- Under den femte valgmulighed argumenteres der for fastsættelse af en harmoniseret grænse på 15 m for international trafik sideløbende med afvigende nationale regler. Denne mulighed ville kræve ændring af direktiv 96/53/EF for at sikre alle busser og turistbusser på indtil 15 meters længde i international trafik fri bevægelighed i Fællesskabet, samtidig med at medlemsstaterne kan fastsætte afvigende regler for national trafik.

3. ØSU's bemærkninger

3.1. ØSU kan ikke gå ind for opretholdelse af status quo, som betyder, at nogle medlemsstater tillader køretøjer på indtil 15 m - eventuelt med krav om særlig tilladelse - mens andre medlemsstater forbyder salg og indregistrering af denne type køretøjer. Som Kommissionen påpeger i sin beretning skaber den nuværende situation uklarhed og usikkerhed for de transportvirksomheder, der leverer transporttjenesteydelser i EU, og den medfører konkurrenceforvridning.

3.2. ØSU mener, at anvendelsen af køretøjer på indtil 15 m bør tillades i hele EU uden yderligere krav. Derfor går ØSU ind for den tredje valgmulighed. Ud fra et produktionsmæssigt synspunkt kan det fastslås, at de nuværende bus- og turistbusfabrikanter har den nødvendige viden og de tekniske forudsætninger for at markedsføre stive busser og turistbusser på indtil 15 m, som er lette at manøvrere og så manøvredygtige, at de opfylder kravet om at kunne vende inden for en cirkel. Desuden vil de kunne opfylde samme sikkerhedsniveauer som busser på 12 m - eller endnu højere - og de vil være miljøvenlige. På denne baggrund støtter ØSU den fri bevægelighed i hele EU for busser og turistbusser på 15 m, eftersom disse køretøjer opfylder kravene til manøvredygtighed, er sikre og overholder miljøkravene.

3.3. Hvis køretøjer på indtil 15 m kun må anvendes i international trafik, vil den nuværende situation fortsætte næsten uændret, idet nogle medlemsstater vil tillade dem i den nationale trafik, mens andre ikke vil gøre det, og dermed vil konkurrenceforvridningen blive opretholdt, og cabotagedrift vil støde mod alvorlige hindringer. En sådan situation bør undgås. ØSU erkender dog, at der kan være vanskeligheder forbundet med at lade busser på 15 m køre i visse områder, og ifølge subsidiaritetsprincippet bør det være de nationale, regionale og lokale myndigheder, som under hensyntagen til de særlige lokale forhold i de områder, hvor denne type busser kører, træffer passende foranstaltninger for om nødvendigt at begrænse adgangen for busser og turistbusser på 15 m.

4. Konklusion

4.1. På baggrund af ovennævnte bemærkninger og under særlig hensyntagen til afsnit 2.5 i Kommissionens beretning om sikkerheds- og miljøhensyn går ØSU ind for den valgmulighed, der omtales i afsnit 3.2.3 i Kommissionens beretning KOM(97) 499 endelig udg. ØSU opfordrer således EU's institutioner til at fastsætte en harmoniseret grænse på 15 m for stive busser og turistbusser uden yderligere krav og med de deraf følgende ændringer af direktiv 96/53/EF.

Bruxelles, den 27. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() Offentliggjort i EFT L 235 af 17.9.1996, s. 59.

() KOM(97) 499 endelig udg. af 27.5.1998.

() EFT L 235 af 17.9.1996.